PATVIRTINTA

valstybės įmonės Registrų centro

generalinio direktoriaus

įsakymu Nr.

**VALSTYBĖS ĮMONĖS REGISTRŲ CENTRO TVARKOMŲ REGISTRŲ IR INFORMACINIŲ SISTEMŲ POKYČIŲ VALDYMO VISOSE GYVAVIMO CIKLO STADIJOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Valstybės įmonės Registrų centro tvarkomų registrų ir informacinių sistemų pokyčių valdymo visose gyvavimo ciklo stadijose tvarkos aprašas (toliau – Aprašas) nustato valstybės įmonės Registrų centro (toliau – Įmonė) tvarkomų registrų, valstybės ir vidinių informacinių sistemų (toliau bendrai vadinama IS) pokyčių valdymą ir kontrolę visuose IS gyvavimo ciklo etapuose, siekiant sumažinti neigiamo pokyčių poveikio IS veikimui riziką, užtikrinant saugų, kokybišką ir laiku atliktų reikalingų IS pokyčių įgyvendinimą.
2. Apraše nustatyti standartizuoti IS pokyčių valdymo procesai, detalizuojantys ir papildantys IS gyvavimo ciklo stadijas – IS inicijavimą, IS kūrimą, IS eksploatavimą, IS modernizavimą, IS likvidavimą, apibrėžtas Valstybės informacinių sistemų gyvavimo ciklo valdymo metodikoje, patvirtintoje Informacinės visuomenės plėtros komiteto prie Susisiekimo ministerijos direktoriaus 2014 m. vasario 25 d. įsakymu Nr. T-29 „[Dėl Valstybės informacinių sistemų gyvavimo ciklo valdymo metodikos patvirtinimo](https://e-seimas.lrs.lt/portal/legalAct/lt/TAD/296c87d09e8e11e383c0832a9f635113/XmexabeGRA?jfwid=57lm4xsgk)“ (toliau – Metodika).
3. Tais atvejais, kai kuriama ar modernizuojama valstybės IS, turi būti laikomasi Metodikoje nustatytų įteisinimo, inicijavimo, kūrimo, eksploatavimo, modernizavimo, likvidavimo reikalavimų.
4. Aprašas parengtas vadovaujantis Lietuvos Respublikos valstybės informacinių išteklių valdymo įstatymu, Metodika, Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, *Agile* manifestu ir principais, *Scrum* metodika, bei kitais teisės aktais, reglamentuojančiais IS kūrimą ir vystymą.
5. Kuriant naujas IS ar įgyvendinant IS pokyčius būtina vadovautis Saugos politika bei ją įgyvendinančiais dokumentais.
6. Apraše vartojamos sąvokos:
   1. **IS pokytis** – bet koks IS modifikavimas, patobulinimas. IS pokyčiai skirstomi į IS vystymo (plėtros), Incidentų ir (ar) problemų šalinimo, Technologinių, Skubių ir Informacinių technologijų (toliau bendrai vadinama IT) infrastruktūros pokyčių kategorijas.
   2. **JIRA sistema** – „Atlassian“ kompanijos sukurtas sprendimų rinkinys, skirtas projekto, produkto bei programinės įrangos kūrimo, priežiūros užduotims ir resursams valdyti.
   3. **Kūrėjų komanda** – skirtingų kompetencijų (programuotojai, testuotojai, analitikai, architektai ir kt.) Įmonės arba samdomi išorės darbuotojai, kurie atsakingi už IS pokyčio kokybišką įgyvendinimą.
   4. **Produkto vadovas** – įmonės darbuotojas, atsakingas už IS kūrimą ar vystymą, atliekant IS vystymo poreikių analizę, parengiant IS vystymo planus, aprašant veiklos reikalavimus informacinei sistemai siekiant, kad IS atitiktų nustatytus reikalavimus ir kartu su Kūrėjų komanda įgyvendintas IS pokytis duotų kuo didesnę vertę.
   5. **Realizavimo reikalavimai** – detalūs funkciniai, nefunkciniai, techniniai ir panaudojimo reikalavimai, kurie dažniausiai nustatomi ir tikslinami IS realizavimo etape atliekant detalią analizę.
   6. **Veiklos reikalavimai** – esminiai funkciniai ir nefunkciniai reikalavimai IS, kylantys iš nustatytų IS funkcijų, teisės aktų, veiklos procesų, sąveikos su kitomis IS ir registrais.
   7. Kitos Apraše vartojamos sąvokos suprantamos taip, kaip jos apibrėžtos Valstybės informacinių išteklių valdymo įstatyme ir kituose teisės aktuose, reglamentuojančiuose valstybės informacinių sistemų ir registrų kūrimą, modernizavimą ir veikimą.
7. Valdant IS pokyčių procesus -– [Analizuoti IS vystymo idėjas](https://eu.promapp.com/registrucentras/Process/Minimode/Permalink/CoxjAJ6h8BAdMPxQoWQPC6), [Sudaryti IS vystymo planą (roadmap)](https://eu.promapp.com/registrucentras/Process/Minimode/Permalink/COx2dKoB0Up9z2FQ2b27nL), [Patvirtinti IS vystymo planą (roadmap) komitete](https://eu.promapp.com/registrucentras/Process/Minimode/Permalink/GCzJLr2qEp2PpQHf2G3Zbm), [Atlikti detalią IS vystymo darbų analizę](https://eu.promapp.com/registrucentras/Process/Minimode/Permalink/F1NeoiSYRqu72w30qfGcQS), [Organizuoti IS vystymo poreikio kūrimą / atnaujinimą](https://eu.promapp.com/registrucentras/Process/Minimode/Permalink/E2skF3zlW7RAKAIdNJrjkA), [Testuoti IS vystymo poreikį](https://eu.promapp.com/registrucentras/Process/Minimode/Permalink/HWdyFEQS0d7odr5Q9yg3E7), [Diegti IS vystymo pokyčius į gamybinę aplinką](https://eu.promapp.com/registrucentras/Process/Minimode/Permalink/BuP2bCTlX676bKW6ZJ4i0F), [Mokyti IS naudotojus](https://eu.promapp.com/registrucentras/Process/Minimode/Permalink/By6do738FiJpN6M6eJTQMH) – naudojama JIRA sistema.

**II SKYRIUS**

**IS POKYČIŲ SKIRSTYMAS Į KATEGORIJAS**

1. IS pokyčiai, atsižvelgiant į jų svarbą ir pobūdį yra skirstomi į šias kategorijas:
   1. IS vystymo (plėtros) pokyčiai (toliau – IS vystymo poreikiai) – skirti informacinių technologijų paslaugoms kurti, keisti arba modernizuoti. IS vystymo poreikiai registruojami JIRA sistemoje, naudojant objektą *Epic*. Detalios analizės metu IS vystymo poreikiai yra detalizuojami pagal realizavimo reikalavimus, kurie JIRA sistemoje registruojami naudojant objektą *Story*;
   2. Incidentų ir (ar) problemų šalinimo pokyčiai – skirti IS klaidų taisymui, kurios sukėlė ar nešalinamos gali sukelti paslaugų teikimo sutrikimus, t. y. incidentus ir (ar) problemas. Incidentų šalinimo pokyčiai registruojami JIRA sistemoje, naudojant objektą *Bug*. Incidentų ir problemų valdymas apibrėžtas procesuose [Valdyti IT incidentus](https://eu.promapp.com/registrucentras/Process/Minimode/Permalink/CaMS3XHQdi4Y6Jm32nbHcc), [Valdyti IT problemas](https://eu.promapp.com/registrucentras/Process/Minimode/Permalink/B376D5f7uqEAKtUElxvZ1L);
   3. Technologiniai pokyčiai – IS vystymo poreikiai, skirti IS sistemų optimizavimui, integralumo, patikimumo, saugumo užtikrinimui bei technologinių sprendimų atnaujinimui. Tai pokyčiai, neįtakojantys paslaugos teikimo funkcionalumo. Technologiniai pokyčiai registruojami JIRA sistemoje, naudojant objektą *Technical story*;
   4. Skubūs pokyčiai – skirti aukščiausio prioriteto sutrikimams arba problemoms šalinti ir reikalaujantys ypatingos įvertinimo, patvirtinimo ir atlikimo skubos, taip pat avariniai pokyčiai (pavyzdžiui, veiklos atkūrimas likviduojant elektroninės informacijos saugos arba kibernetinio incidento, stichinės nelaimės, avarijos ar kitų ekstremalių situacijų padarinius). Įgyvendinant Skubius pokyčius gali būti praleisti procese [Diegti IS vystymo pokyčius į gamybinę aplinką](https://eu.promapp.com/registrucentras/Process/Minimode/Permalink/BuP2bCTlX676bKW6ZJ4i0F) nustatyti pokyčių įtakos vertinimo ir dokumentavimo etapai, tačiau jie turi būti atlikti pašalinus aukščiausio prioriteto sutrikimus arba problemas;
   5. IT infrastruktūros pokyčiai – skirti IT infrastruktūros techninės bei programinės įrangos plėtrai bei atnaujinimui, saugumo, patikimumo, našumo užtikrinimui. IT infrastruktūros pokyčiai registruojami JIRA sistemoje, naudojant objektą *Task*ir priskiriami įgyvendinti IT infrastruktūros departamento specialistams;
   6. Standartiniai pokyčiai – kurie nekelia rizikos siekiant užtikrinti kokybišką elektroninių paslaugų teikimą arba visos IT infrastruktūros veikimą (pavyzdžiui, naujos kompiuterinės darbo vietos parengimas vidaus informacinių išteklių naudotojui ar jos komponentų pakeitimas, standartinės programinės įrangos įdiegimas, atnaujinimas ar pašalinimas, saugumo spragų pataisymų įdiegimas vidaus informacinių išteklių naudotojo kompiuterinėje darbo vietoje ir panašiai), atliekami vadovaujantis procesu [Valdyti IT paslaugų prašymus](https://eu.promapp.com/registrucentras/Process/Minimode/Permalink/E7qZulds4TXhCnOHyza2um) bei kitais IT paslaugų valdymo grupės procesais.

**III SKYRIUS  
IS VYSTYMO POREIKIŲ IDENTIFIKAVIMAS IR INICIJAVIMAS**

1. IS vystymo poreikiai inicijuojami keičiantis veiklos procesams, įgyvendinant atitikties teisės aktų ir standartų reikalavimus, vertinant technologinius aspektus (IS integralumo, patikimumo, našumo užtikrinimui), užtikrinant saugos reikalavimų įgyvendinimą bei įgyvendinant IS paslaugų naudotojų poreikius.
2. IS vystymo poreikius turi teisę inicijuoti informacinių išteklių valdytojai, IS saugos įgaliotiniai, duomenų apsaugos pareigūnai, IS administratoriai bei naudotojai. IS vystymo poreikius iniciatoriai turi perduoti atsakingam produkto vadovui (toliau – Produkto vadovas).
3. Produkto vadovas yra atsakingas už IS vystymo poreikių sąrašo sudarymą, jo įgyvendinimo planavimą ir prioretizavimą, komunikaciją ir derinimą su suinteresuotosiomis šalimis.
4. IS vystymo poreikių inicijavimo stadijos metu siekiama:
   1. identifikuoti IS vystymo poreikius, apibrėžiant jų siekiamus tikslus, esamą situaciją, siekiamą naudą, planuojamus rezultatus ir jų matavimo rodiklius;
   2. vadovaujantis procesu [Analizuoti IS vystymo idėjas](https://eu.promapp.com/registrucentras/Process/Minimode/Permalink/CoxjAJ6h8BAdMPxQoWQPC6) įvertinti Įmonės darbuotojų pateikiamas IS vystymo idėjas ir priimti sprendimą dėl jų įtraukimo į IS vystymo poreikių sąrašą;
   3. vadovaujantis procesu [Sudaryti IS vystymo planą (roadmap)](https://eu.promapp.com/registrucentras/Process/Minimode/Permalink/COx2dKoB0Up9z2FQ2b27nL)​ užregistruoti IS vystymo poreikius JIRA sistemoje bei paruošti IS vystymo planą (angl. *roadmap*);
5. Produkto vadovo paruoštas IS vystymo poreikių sąrašas turi būti pristatytas, įvertintas ir patvirtintas arba atmestas Įmonės Pakeitimų valdymo komitete, vadovaujantis procesu [Patvirtinti IS vystymo planą (roadmap) komitete](https://eu.promapp.com/registrucentras/Process/Minimode/Permalink/GCzJLr2qEp2PpQHf2G3Zbm).
6. Siekiant identifikuoti IS vystymo poreikius būtina:
   1. analizuoti bei vertinti Lietuvos Respublikos bei Europos Sąjungos teisės aktus, kuriais reglamentuojamas institucijų, naudojančių IS, funkcijų įgyvendinimas, pareiga arba suteikiama teisė teikti, registruoti ar gauti duomenis ir kt.;
   2. vertinti technologinius aspektus: IS optimalumą, integralumą, patikimumą, saugumo užtikrinimą bei technologinių sprendimų atnaujinimą;
   3. registruoti, analizuoti, vertinti paslaugų naudotojų poreikius, idėjas (procesas [Analizuoti IS vystymo idėjas](https://eu.promapp.com/registrucentras/Process/Minimode/Permalink/CoxjAJ6h8BAdMPxQoWQPC6)):
      1. Įmonės darbuotojai poreikius turi registruoti JIRA sistemoje, pateikiant poreikio aprašymą, esamą situaciją, priežastis, kurios įtakojo inicijuoti pakeitimą, siekiamus tikslus, teikiamą naudą, rizikas, pasekmes, jeigu pakeitimas nebus įgyvendintas ir (arba) nebus įgyvendintas laiku. Prieš registruojant poreikį rekomenduojama aptarti su savo padalinio (grupės, skyriaus ir pan.) kolegomis ir (arba) tiesioginiu vadovu;
      2. Produkto vadovas turi atlikti pirminę poreikio analizę: vertinti poreikio kilimo priežastis, aplinkybes, tikslą, norimą pasiekti rezultatą ir pasekmes, atitikimą teisės aktų reikalavimams, įtaką susijusioms paslaugoms, IS bei esančiam IS vystymo darbų planui;
      3. Produkto vadovas, esant poreikiui pasitelkdamas reikiamus specialistus, turi atlikti susijusių su poreikiu veiklos procesų analizę bei įvertinti jo apimtį: kiek ir kokių veiklos procesų, sistemų, paslaugos teikimo kanalų ir būdų, išorinių ir vidinių naudotojų, tipinių techninių sąlygų, sutarčių pasikeitimų apims būsimas pokytis, ar pokytis atitinka 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR) reikalavimus, lėšų poreikį ir pan. Jei IS vystymo poreikis apima kelias IS, į apimties vertinimą turi būti įtraukti susijusių IS produktų vadovai;
      4. po atliktos analizės bei vertinimo, Produkto vadovas IS vystymo poreikį pagal poreikį suderina su IS valdytoju ir turi priimti sprendimą dėl tvirtinimo įgyvendinimui;
      5. patvirtintus poreikius Produkto vadovas turi įtraukti į Produkto IS vystymo planą (Roadmap).
7. Sudarant IS vystymo planą (procesas [Sudaryti IS vystymo planą (roadmap)](https://eu.promapp.com/registrucentras/Process/Minimode/Permalink/COx2dKoB0Up9z2FQ2b27nL)) Produkto vadovui būtina:
   1. užregistruoti vystymo poreikius JIRA sistemoje, kurių įgyvendinimo sprendimas yra suderintas su IS valdytoju ir (arba) buvo patvirtinti naudotojų inicijuoti poreikiai (procesas [Analizuoti IS vystymo idėjas](https://eu.promapp.com/registrucentras/Process/Minimode/Permalink/CoxjAJ6h8BAdMPxQoWQPC6));
   2. preliminariai įvertinti IS vystymo poreikio įgyvendinimą valandomis, suderinti su susijusių IS produktų vadovais bei poreikį realizuosiančia Kūrėjų komanda;
   3. prioretizuoti IS vystymo poreikius ir nurodyti planuojamus įgyvendinimo pradžios (angl. *Start date*) ir pabaigos (angl. *End date*) terminus, kurie pagal poreikį suderinami su IS valdytoju.
8. Produkto vadovui pristačius sudarytą IS vystymo planą, Įmonės Pakeitimų valdymo komitetas pagal poreikį priima sprendimus (procesas [Patvirtinti IS vystymo planą (roadmap) komitete](https://eu.promapp.com/registrucentras/Process/Minimode/Permalink/GCzJLr2qEp2PpQHf2G3Zbm)): patvirtina arba grąžina tikslinti, arba atšaukia IS poreikį (-ius); jeigu reikalinga – priima sprendimą inicijuoti projektą IS vystymo poreikio (-ių) įgyvendinimui, priskiria IS vystymo poreikių plano prioritetą Įmonės veiklos plane, priima sprendimą skirti biudžetą ar inicijuoti pirkimo procesą.

**IV SKYRIUS  
IS VYSTYMO POREIKIŲ** **KŪRIMAS IR MODERNIZAVIMAS**

1. IS vystymo poreikio kūrimas inicijuojamas patvirtinus IS vystymo planą Įmonės Pakeitimų valdymo komitete.
2. Tais atvejais, kai kuriama nauja valstybės IS ar atliekami esminiai valstybės IS pakeitimai (modernizavimas), turi būti laikomasi Valstybės informacinių sistemų steigimo, kūrimo, modernizavimo ir likvidavimo tvarkos apraše, patvirtintame Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, ir Registrų steigimo, kūrimo, reorganizavimo ir likvidavimo tvarkos apraše, patvirtintame Lietuvos Respublikos Vyriausybės 2012 m. liepos 18 d. nutarimu Nr. 881, „Dėl registrų steigimo, kūrimo, reorganizavimo ir likvidavimo tvarkos aprašo patvirtinimo“ bei Metodikoje nustatytų reikalavimų.
3. IS vystymo poreikiai kuriami nuosekliuoju (angl. *Waterfall*) arba iteraciniu-inkrementiniu būdu (angl. *Agile*). Kūrimo būdą Kūrimo komanda, Kūrimo komandos vadovas kartu su Produkto vadovu pasirenka, įvertinę IS vystymo poreikių apimtis ir veiklos reikalavimų apibrėžtumą, vadovaudamiesi Metodikoje pateiktomis IS kūrimo būdo pasirinkimo gairėmis.
4. IS vystymo poreikių kūrimo ir modernizavimo stadijoje siekiama:
   1. vadovaujantis procesu [Atlikti detalią IS vystymo darbų analizę](https://eu.promapp.com/registrucentras/Process/Minimode/Permalink/F1NeoiSYRqu72w30qfGcQS)​ atlikti veiklos reikalavimų analizę ir suformuluoti realizavimo reikalavimus, įvertinti jų apimtį bei suderinti su suinteresuotosiomis šalimis;
   2. pagal atliktą ir suderintą IS vystymo poreikio detalią analizę, vadovaujantis procesu [Organizuoti IS vystymo poreikio kūrimą / atnaujinimą](https://eu.promapp.com/registrucentras/Process/Minimode/Permalink/E2skF3zlW7RAKAIdNJrjkA)​ užtikrinti IS vystymo poreikių kūrimą, priežiūrą, rezultatų priėmimą, diegimą į testavimo aplinką;
   3. atlikti veiklos reikalavimų tenkinimo testavimą, paruošti testavimo scenarijus, fiksuoti testavimo rezultatus bei pašalinti trūkumus, vadovaujantis procesu [Testuoti IS vystymo poreikį](https://eu.promapp.com/registrucentras/Process/Minimode/Permalink/HWdyFEQS0d7odr5Q9yg3E7)​;
   4. užtikrinti, kad diegiami IS vystymo poreikiai būtų kokybiškai atlikti bei diegiami tinkamu laiku, vadovaujantis procesu [Diegti IS vystymo pokyčius į gamybinę aplinką](https://eu.promapp.com/registrucentras/Process/Minimode/Permalink/BuP2bCTlX676bKW6ZJ4i0F)​.
5. Atliekant detalią analizę (procesas [Atlikti detalią IS vystymo darbų analizę](https://eu.promapp.com/registrucentras/Process/Minimode/Permalink/F1NeoiSYRqu72w30qfGcQS)) būtina:
   1. detalizuoti veiklos reikalavimus;
   2. vertinti tvarkomų asmens duomenų kategorijas, duomenų valdytojus ir duomenų tvarkytojus, duomenų teikėjus ir gavėjus, BDAR reikalavimus;
   3. kai identifikuojama įtaka susijusioms IS, procesams – derinti ir vertinti numatomų IS vystymo poreikių apimtis su jų savininkais, Produkto vadovais bei, jeigu reikalinga, inicijuojami vystymo poreikiai juose;
   4. suformuluoti realizavimo reikalavimus bei jų priėmimo kriterijus, išankstines sąlygas bei juos dokumentuoti ir registruoti JIRA sistemoje;
   5. siekiant realizuoti saugos atitikties IS vystymo poreikio reikalavimus, turi būti derinama su saugos įgaliotiniais, duomenų apsaugos pareigūnais, Kibernetinės saugos skyriumi kaip tai nustatyta Saugos politiką įgyvendinančiuose dokumentuose;
   6. vertinti atsparumo įsilaužimų, našumo testavimui poreikį – poreikiui esant, konsultuojamasi su saugos įgaliotiniais, duomenų valdymo įgaliotiniais, duomenų apsaugos pareigūnais, Kibernetinės saugos skyriumi;
   7. jei IS vystymo poreikis keičia IS architektūrinį sprendimą ir (ar) reikalinga sukurti naują, suderinti su Architektūros komitetu, vadovaujantis procesu [Valdyti IT architektūrą](https://eu.promapp.com/registrucentras/Process/Minimode/Permalink/B2xS2DPRrCADaai1AJUodo);
   8. vystymo poreikio realizavimo darbų apimties įvertinimui, pateikti poreikį įvertinimui realizuosiančiai Kūrėjų komandai.
6. Po detalios analizės ir darbų apimties įvertinimo, Produkto vadovas priima sprendimą dėl poreikio perdavimo realizavimui, su Kūrėjų komanda, poreikio iniciatoriais, IS valdytoju ir kt. suinteresuotomis šalimis suderina realizavimo terminus.
7. Realizuojant IS vystymo poreikį pagal atliktą detalią analizę (procesas [Organizuoti IS vystymo poreikio kūrimą / atnaujinimą](https://eu.promapp.com/registrucentras/Process/Minimode/Permalink/E2skF3zlW7RAKAIdNJrjkA)) būtina:
   1. Kūrėjų komandai suplanuoti kūrimo darbų įgyvendinimo terminus, komandai, kuriančiai iteraciniu-inkrementiniu būdu (angl. *Agile/Scrum*), – iteraciją (angl. *Sprint*);
   2. apibrėžti IS vystymo poreikio darbų atlikimo kriterijus (angl. *Definition of Done*);
   3. sukurti ir įvertinti IS vystymo poreikiui realizuoti skirtas technines užduotis, JIRA sistemos objektus *Sub-tasks*;
   4. atlikti IS vystymo poreikio realizavimo užduotis kūrimo aplinkoje, užtikrinant detalios analizės reikalavimų įgyvendinimą bei atitikimą IS vystymo poreikio darbų atlikimo;
   5. užtikrinti atitikimą saugos reikalavimams bei laikytis saugaus programavimo gairių ir kitos gerosios saugumo praktikos;
   6. paruošti bei užtikrinti realizuoto IS vystymo poreikio diegimą į testavimo aplinką.
8. Testavimo metu (procesas [Testuoti IS vystymo poreikį](https://eu.promapp.com/registrucentras/Process/Minimode/Permalink/HWdyFEQS0d7odr5Q9yg3E7)) turi būti:
   1. pagal IS vystymo poreikyje aprašytus priėmimo kriterijus paruošti testavimo scenarijai ir atliktas sukurto IS vystymo poreikio testavimas;
   2. įsitikinama, ar saugumo reikalavimai buvo įgyvendinti, ir, jei taip, ar įgyvendinti tinkamai. Testavimo metu turi būti vengiama naudoti asmens duomenis. Tais atvejais, kai naudoti testinių (nenuasmenintų asmens duomenų) duomenų neįmanoma, turi būti užtikrinta testavimo metu naudojamų asmens duomenų apsauga;
   3. atliktas regresinis testavimas, t. y. įsitikinama, kad įgyvendintas IS vystymo poreikis, išlaiko ankstesnėse versijose veikusį funkcionalumą ir elgseną, testuojant ne tik pasikeitusias sritis bei modulius, bet ir susijusius ir (arba) visą funkcionalumą;
   4. atliktas integracijos testavimas (angl. *System integration testing (SIT)*, kai IS vystymo poreikis įtakoja ir kitas sistemas, registrus;
   5. testavimo metu aptiktos klaidos užregistruojamos JIRA sistemoje, pateikiant klaidos atkartojimo žingsnius bei laukiamą rezultatą;
   6. ištaisomos užregistruotos klaidos, atliktas regresinis testavimas bei įsitikinama, kad įgyvendinti IS vystymo poreikiai atitinka priėmimo kriterijus bei saugumo reikalavimus.
9. Po sėkmingai atlikto testavimo, vadovaujantis procesu [Diegti IS vystymo pokyčius į gamybinę aplinką](https://eu.promapp.com/registrucentras/Process/Minimode/Permalink/BuP2bCTlX676bKW6ZJ4i0F) planuojamas ir organizuojamas diegimas į gamybinę aplinką:
   1. Produkto ir (arba) projektų vadovas prieš programinės įrangos atnaujinimą gamybinėje aplinkoje turi įvertinti diegiamą IS vystymo poreikį ir, bendradarbiaudamas su Komunikacijos skyriumi, užtikrinti, kad informacija apie pokytį būtų laiku pateikiama suinteresuotiems asmenims (procesų savininkams, paslaugos savininkams, pakeitimų užsakovams, naudotojams (vidiniams, išoriniams) ir kt.);
   2. Produkto ir (arba) projektų vadovas vadovaujantis procesu [Mokyti IS naudotojus](https://eu.promapp.com/registrucentras/Process/Minimode/Permalink/By6do738FiJpN6M6eJTQMH) turi užtikrinti, kad mokomoji medžiaga būtų paruošta arba atnaujinta bei IS naudotojai gebėtų naudotis sukurtu nauju arba patobulintu funkcionalumu;
   3. darbuotojas, vykdantis vyriausiojo programuotojo rolę IS vystymo poreikio kūrime, JIRA sistemoje turi sukurti diegimo užduotį, joje pateikti diegimo instrukciją, realizuotus IS vystymo poreikius, keičiamus sistemos komponentus, numatomą diegimo įtaką kitoms sistemos ir (arba) naudotojams, reikiamą diegimo atlikimo laiką bei numatytus veiksmus nesėkmės atveju, t. y. atstatymo (angl. *Rollback*) planą;
   4. Pakeitimų diegimo tvirtinimo komiteto (angl. *Change approval board* *(CAB)* vadovas turi **p**eržiūrėti užregistruotas diegimo užduotis, jose pateiktą informaciją ir, esant trūkumų ar netikslumų, organizuoti informacijos patikslinimą;
   5. **Pakeitimų diegimo tvirtinimo komitetas turi** peržiūrėti galutinę diegimo informaciją bei priimti sprendimą diegti ar nediegti programinės įrangos atnaujinimus į gamybinę aplinką. **Pakeitimų diegimo tvirtinimo komiteto vadovas** sprendimą turi užfiksuoti pateiktoje diegimo užduotyje JIRA sistemoje;
   6. **atsakingi už diegimą (toliau – diegėjai), turi atlikti programinės įrangos atnaujinimą gamybinėje aplinkoje pagal Pakeitimų diegimo tvirtinimo komitete patvirtintas diegimo užduotis ir jose pateiktą informaciją bei įsitikinti, kad diegimas įvyko tinkamai;**
   7. **diegėjai diegimo rezultatą turi pateikti diegimo užduotyje JIRA sistemoje;**
   8. **Produkto vadovas arba projektų vadovas po diegimo į gamybinę aplinką turi patikrinti** ar įgyvendinti IS vystomo poreikiai veikia tinkamai, o pastebėjus klaidas – vadovautis procesu [Valdyti IT incidentus](https://eu.promapp.com/registrucentras/Process/Minimode/Permalink/FejWPn1ZPZl9ZhyD6mY0SB) užregistruoti kilusius incidentus;
   9. po diegimų Pakeitimų diegimo tvirtinimo komiteto vadovas turi įvertinti diegimo rezultatą bei tai pažymėti diegimo užduotyje.

**V SKYRIUS**

**IS EKSPLOATAVIMAS**

1. IS eksploatavimo stadijos metu vykdomos sistemos veikimo stebėjimo, priežiūros ir modifikavimo veiklos.
2. Eksploatavimo stadijos metu siekiama:
   1. įgyvendinti IS vystymo poreikiui iškeltą tikslą, vertinti bei planuoti kokybės užtikrinimo bei gerinimo veiksmus;
   2. užtikrinti, kad IS veikimas bei įgyvendinti IS vystymo poreikiai atitinka iškeltus funkcinius, techninius, saugumo bei apibrėžtus veiklos reikalavimus;
   3. modifikuoti IS, pritaikant ją naudotojų poreikiams ar teisės aktų reikalavimams iš esmės nekeičiant įdiegtų informacijos apdorojimo procesų.
3. Eksploatavimo stadijos metu vykdomoms veikloms valdyti vadovaujamasi patvirtintais Įmonės IT paslaugų valdymo procesais:
   1. [Valdyti IT incidentus](https://eu.promapp.com/registrucentras/Process/Minimode/Permalink/FejWPn1ZPZl9ZhyD6mY0SB);
   2. [Valdyti IT paslaugų prašymus](https://eu.promapp.com/registrucentras/Process/Minimode/Permalink/F7LWJGDRHVnH0cfUFMaCls);
   3. [Valdyti IT problemas](https://eu.promapp.com/registrucentras/Process/Minimode/Permalink/GSCwOeLui3jDhm6akvAHYE);
   4. [Valdyti monitoringą ir IT įvykius](https://eu.promapp.com/registrucentras/Process/Minimode/Permalink/EJORvNMxUQUzBPb7lWawnO);
   5. [Valdyti svarbius IT incidentus](https://eu.promapp.com/registrucentras/Process/Minimode/Permalink/EvRFvkE3OFjFsa4Cfc04fP).
4. Eksploatuojamos valstybės IS valdymas ir sauga turi būti vertinama atliekant informacinių technologijų auditą. Auditas atliekamas Valstybės informacinių išteklių valdymo įstatymo nustatyta tvarka ir terminais.

**VI SKYRIUS**

**IS VYSTYMO POREIKIO LIKVIDAVIMAS**

1. Įgyvendinto IS vystymo poreikio likvidavimas inicijuojamas IS valdytojui priėmus sprendimą naikinti funkciją (funkcijas), kuriai vykdyti buvo realizuota IS ar IS dalis.
2. IS vystymo poreikio likvidavimo stadijos metu siekiama:
   1. suplanuoti IS vystymo poreikio likvidavimo darbus, vadovaujantis procesu [Sudaryti IS vystymo planą (roadmap)](https://eu.promapp.com/registrucentras/Process/Minimode/Permalink/COx2dKoB0Up9z2FQ2b27nL);
   2. įgyvendinti IS vystymo poreikio likvidavimo darbų planą.
3. Likvidavimo stadijos metu vykdomos veiklos *mutatis mutandis* atitinka veiklas, numatytas inicijavimo stadijos metu bei likviduojant įgyvendintą IS vystymo poreikį vadovaujamasi IS vystymo poreikių kūrimo ir modernizavimo stadijos procesais:
   1. vadovaujantis procesu [Atlikti detalią IS vystymo darbų analizę](https://eu.promapp.com/registrucentras/Process/Minimode/Permalink/F1NeoiSYRqu72w30qfGcQS) atliekama analizė ir suformuluojami realizavimo reikalavimai, įvertinama jų apimtis bei suderinama su suinteresuotosiomis šalimis;
   2. vadovaujantis procesu [Organizuoti IS vystymo poreikio kūrimą / atnaujinimą](https://eu.promapp.com/registrucentras/Process/Minimode/Permalink/E2skF3zlW7RAKAIdNJrjkA) užtikrinamas IS vystymo poreikio likvidavimo kūrimas, priežiūra, rezultatų priėmimas, diegimas į testavimo aplinką;
   3. vadovaujantis procesu [Testuoti IS vystymo poreikį](https://eu.promapp.com/registrucentras/Process/Minimode/Permalink/HWdyFEQS0d7odr5Q9yg3E7) atliekamas testavimas, paruošiami testavimo scenarijai, fiksuojami testavimo rezultatai bei pašalinami trūkumai;
   4. vadovaujantis procesu [Diegti IS vystymo pokyčius į gamybinę aplinką](https://eu.promapp.com/registrucentras/Process/Minimode/Permalink/BuP2bCTlX676bKW6ZJ4i0F) užtikrinamas atnaujintos IS diegimas.

**VII SKYRIUS**

**IS VYSTYMO POREIKIŲ VALDYMO EFEKTYVUMO VERTINIMAS**

1. Siekiant efektyvaus IS vystymo poreikių valdymo, turi būti analizuojami ir vertinami šie rodikliai:
   1. pagal IS vystymo poreikyje apibrėžtus siekiamus tikslus bei jų pamatavimo rodiklius, po IS vystymo poreikio įgyvendinimo, Produkto vadovas stebi ir įvertina įgyvendinto IS vystymo poreikio rezultatų atitikimą iškeltiems tikslams;
   2. IS vystymo poreikių kūrėjų komandos vadovas vertina IS vystymo poreikio kūrimo kokybę, t. y. IS vystymo poreikių santykį (%), kuriuose testavimo metu buvo aptikta klaidų;
   3. IS vystymo poreikių kūrėjų komandos vadovas, Produkto vadovas vertinta įgyvendintų suplanuotu laiku IS vystymo poreikių santykį (%);
   4. Pakeitimų diegimo tvirtinimo komiteto vadovas vertina sėkmingai atliktų IS vystymo poreikių diegimo užduočių santykį (%).
2. IS vystymo poreikių įgyvendinimo stebėsenos ir kontrolės priemonės atliekamos vadovaujantis procesu [Atlikti roadmap'o įgyvendinimo stebėseną](https://eu.promapp.com/registrucentras/Process/Minimode/Permalink/GxoFoAYf9hDeB3VBec1qzr) bei šiomis papildomomis techninėmis ir organizacinėmis priemonėmis:
   1. Jira sistemoje ataskaitų pagalba ir IS vystymo poreikių sudarytuose įgyvendinimo planuose atliekamu realizavimo stebėjimu, t. y. artimiausiu metu suplanuotų darbų (iki suplanuotos pradžios likę 1, 2, 4 savaitės) stebėjimu bei jau vėluojančių darbų perplanavimu ir sprendimų priėmimu.
   2. procese [Organizuoti IS vystymo poreikio kūrimą / atnaujinimą](https://eu.promapp.com/registrucentras/Process/Minimode/Permalink/E2skF3zlW7RAKAIdNJrjkA) numatytomis IS vystymo poreikių įgyvendinimo periodinėmis peržiūromis, rezultatų priėmimu, t. y. kasdieniai darbų eigos peržiūros susitikimai (angl. *Daily Scrum*), kūrimo etapo darbų rezultatų peržiūra (angl. *Review/Demo*) bei periodiniai IS vystymo kūrimo darbų eigos vertinimo susitikimai – Retrospektyva, t. y. pasiekimų, trūkumų įvardinimas bei gerinimo priemonių sutarimas ir įgyvendinimo planavimas.

**VIII SKYRIUS**

**BAIGIAMOSIOS NUOSTATOS**

1. Aprašas taikomas visiems Įmonės darbuotojams.
2. Su Aprašu visi Įmonės darbuotojai yra supažindinami Dokumentų valdymo sistemoje. Kiti asmenys su Aprašu gali būti supažindinami Dokumentų valdymo sistemoje arba kitomis priemonėmis ir būdais, užtikrinančiais supažindinimo įrodomumą.
3. Aprašas turi būti peržiūrimas ne rečiau kaip kartą per metus arba įvykus esminiams organizaciniams, sisteminiams ar kitiems pokyčiams. Aprašo pakeitimai ar papildymai tvirtinami Įmonės generalinio direktoriaus įsakymu. Už Aprašo peržiūrėjimą, keitimą ir įgyvendinimo stebėseną atsakingas IT valdymo skyrius.
4. Šiuo Aprašu rekomenduojama vadovautis ir pagal viešojo pirkimo-pardavimo sutartis samdomiems tiekėjams bei jų specialistams, kuomet pasitelkiama jų kompetencija IS pokyčių įgyvendinimui.
5. Apraše neaptarti klausimai reglamentuojami pagal Lietuvos Respublikos teisės aktuose nustatytus reikalavimus. Jei Aprašo nuostatos tampa prieštaraujančiomis Lietuvos Respublikos teisės aktų reikalavimams, taikomos Lietuvos Respublikos teisės aktų nuostatos.

\_\_\_\_\_\_\_\_\_\_\_\_\_\_\_\_\_\_\_\_